เตือน “ไวรัสโนโร” ระบาดหนัก “นักเรียน-ครู” ท้องเสียกว่า 100 คน 
เตือนระวัง “เชื้อไวรัสโนโร” ระบาดหนัก หลังนักเรียน-ครู ท้องเสียฉับพลัน ถูกหามส่งเข้าโรงพยาบาลกว่า 100 คน
เตือนระวัง “เชื้อไวรัสโนโร” ระบาดหนัก หลังนักเรียน-ครู ท้องเสียฉับพลัน ถูกหามส่งเข้าโรงพยาบาลกว่า 100 คน
23 ก.พ. 2566

นายอนุพงศ์ พานารัตน์ เลขานุการผู้ว่าราชการจังหวัดชัยภูมิ ชี้แจงกรณีที่มีเด็กและครูในจังหวัดชัยภูมิ เข้าโรงพยาบาลเนื่องจากอาการท้องร่วงว่า เบื้องต้น 70% คาดการณ์ว่าสาเหตุมาจากน้ำแข็งปนเปื้อนไวรัสโนโร โดยเหตุการณ์เกิดขึ้นตั้งแต่ประมาณวันที่ 21 ก.พ. 66 นักเรียนและครูจากโรงเรียน 4 แห่งในจังหวัดชัยภูมิ ได้แก่ โรงเรียนโรงเรียนปัญจดี, โรงเรียนชัยภูมิภักดีชุมพล ,โรงเรียนสตรีชัยภูมิ และโรงเรียนอนุบาลชัยภูมิ เกิดอาการท้องร่วง โดยนำตัวส่งโรงพยาบาลรวมแล้วประมาณ 107 ราย ล่าสุดวันนี้มีผู้ป่วยที่ต้องเฝ้าดูอาการเหลืออยู่ประมาณ 10 ราย เป็นครู 3 ราย และที่เหลือเป็นเด็กนักเรียน และไม่พบผู้ป่วยเพิ่มเติมแล้ว
“ส่วนใหญ่ที่เข้าโรงพยาบาลจะเป็นเด็กที่อาการมาก ส่วนผู้ใหญ่ที่มีอาการก็จะสามารถดูแลตัวเองได้ สำหรับผลการตรวจเชื้อหาสาเหตุ คาดว่าจะทราบภายในสัปดาห์นี้ โดยนายโสภณ สุวรรณรัตน์ ผู้ว่าราชการจังหวัดชัยภูมิ ได้ประชุมแพทย์ฉุกเฉินแล้ว หลังจากนี้ก็จะมีการตรวจสอบภาวะฉุกเฉินที่เป็นวงกว้างต่อไป ตามกรอบพ.ร.บ.การแพทย์ฉุกเฉิน” นายอนุพงศ์ กล่าว